《答江安尉鲜于顷野翁》
宋代·冯山

宝峰首相聚，锦屏袂一判。音容阻良觌，岁月嗟易换。

我观潼江曲，君尉泸水岸。到处逢酒徒，无人作诗伴。

南风洒襟袖，佳句适我愿。汶蜀几万里，信息偶中断。

三轩风雅会，萧条各分散。孤吟少俦侣，众喙易嘲囋。

念君同所嗜，路近声可唤。唱酬实相眷，牵率岂辞惮。

亹亹郊籍心，无为簿书乱。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。